YK:n pakolaisjärjestön johtajan mukaan ihmisoikeuskomitean maanantaina tekemä ennakkopäätös merkitsee sitä, että ilmastopakolaiset ovat oikeutettuja kansainväliseen suojeluun.

YK:n pakolaisjärjestön pääjohtajan mukaan maailman on valmistauduttava siihen, että ilmastonmuutoksen vaikutukset ajavat miljoonia ihmisiä kodeistaan. Filippo Grandi puhui asiasta Reutersille tiistaina Sveitsin Davosissa meneillään olevassa maailman talousfoorumissa.

YK:n ihmisoikeuskomitea teki maanantaina merkittävän ennakkopäätöksen Kiribatin saarivaltiosta kotoisin olevan Ioane Teitiotan tapauksessa. Hän oli kannellut Uudesta-Seelannista sen jälkeen, kun maan viranomaiset olivat hylänneet hänen turvapaikkahakemuksensa.

YK:n pakolaisjärjestön UNHCR:n pääjohtaja Filippo Grandi kuvattiin Davosin talousfoorumissa järjestetyssä lehdistötilaisuudessa.­

Teitiota oli hakenut turvapaikkaa vedoten siihen, että ilmastonmuutoksen aiheuttama meriveden nousu uhkaa hukuttaa hänen kotisaarensa. Vaikka komitea katsoi, ettei Teitiota ole välittömässä hengenvaarassa ja että palautus ei loukkaisi kansainvälistä oikeutta, se totesi myös, että ihmisoikeusnormit kieltävät hallituksia palauttamasta ihmisiä alueille, joissa heitä uhkaa ilmastonkriisistä johtuva välitön vakava haitta tai hengenvaara.

Grandin mukaan komitean päätös tarkoittaa sitä, että ilmastopakolaiset ovat oikeutettuja kansainväliseen suojeluun. Hän sanoi päätöksestä koituvan laajoja seurauksia hallituksille.

– Meidän on valmistauduttava siihen, että suuri ihmisjoukko lähtee liikkeelle vastoin tahtoaan. En lähtisi puhumaan tarkoista luvuista, koska se olisi spekulointia, mutta puhumme varmasti miljoonista, Grandi sanoi.

Syyskuusta asti jatkuneet maastopalot ovat aiheuttaneet laajoja vahinkoja Australiassa. Vaikka ne ovat maassa jokavuotinen ilmiö, ilmastonmuutos voimistaa niiden vaikutuksia monella tapaa.­

Ihmisiä kodeistaan ajavia ilmastonmuutoksen mahdollisia vaikutuksia voivat olla esimerkiksi Australian maastopalojen kaltaiset katastrofit, matalia saaria uhkaava meriveden nousu, tulvat sekä satojen tuhoutuminen ja karjojen kuolema. Vaikutukset näkyvät kaikkialla maailmassa, myös kehittyneissä valtioissa.

YK:n pakolaisjärjestö UNHCR on työskennellyt 70 vuoden ajan auttaakseen konfliktien alta köyhistä maista paenneita, mutta ilmastopakolaisten auttaminen on monimutkaisempi kysymys.

– Tämä todistaa yhä enemmän sen, että pakolaisten liikkuminen ja laajempi siirtolaiskysymys ovat globaaleja haasteita, joita ei voi asettaa vain muutamien maiden harteille, Grandi sanoi.

Vuonna 1951 solmitussa, pakolaisstatukseen liittyvässä sopimuksessa ilmastonmuutosta ei ole määritelty turvapaikan saamisen perusteeksi. Ilmastonmuutoksen vaikutusten voimistuessa tämä saattaa tehdä lainopillisista kysymyksistä entistä monimutkaisempia.